汤显祖
初发瑶湖次宿广溪（别吴十一舅隆八弟）
病瘦那临镜，清虚欲衣绵。
舂粮三月外，伏枕一秋偏。
吉日将行色，殊方或胜缘。
暑过新雨薄，气逐晚云鲜。
堂上行犹怯，低窗寝似便。
命飘危叶起，相湿死灰然。
君子能无疟，良医幸有全。
月窗催药杵，云户隐书笺。
气弱难扶饯，装轻得漾船。
斑斓垂地泣，葱郁旧茔怜。
故故随摇曳，悠悠独溯沿。
金堤斜照落，瑶水暮风旋。
客梦初移枕，劳歌始扣舷。
外家依广下，中国向穷边。
旴赣江连峡，雷琼海隔天。
沧浪谁莞尔，歧路欲潸然。
星谪郎官远，心知宅相贤。
赋诗耆旧引，樽酒乐人传。
鸠祝人难老，鹏扶尉欲仙。
山川弥望积，丘壑几时专。